
	EUROOPAN KOMISSIO


Bryssel 17.12.2010
KOM(2010) 751 lopullinen
 
Ehdotus:

NEUVOSTON ASETUS

vuoden 1979 liittymisasiakirjan 43 artiklan täytäntöönpanosta asetusten (ETY) N:o 3033/80 ja (ETY) N:o 3035/80 soveltamisalaan kuuluviin tavaroihin sovellettavan kauppajärjestelmän osalta annetun asetuksen (ETY) N:o 3448/80 kumoamisesta 

PERUSTELUT

Eräiden viime vuosikymmeninä annettujen säädösten kaikki oikeusvaikutukset ovat lakanneet, vaikka ne ovat teknisesti edelleen voimassa. Niiden vanhentuminen johtuu niiden väliaikaisesta luonteesta tai siitä, että niiden sisältö on korvattu myöhemmin annetuin säädöksin. Monet säädökset, jotka koskevat uusien jäsenvaltioiden unioniin liittymistä, ovat menettäneet liittymisen jälkeen merkityksensä. Euroopan parlamentti, neuvosto ja komissio sopivat parempaa lainsäädäntöä koskevassa toimielinten välisessä sopimuksessa
, että unionin lainsäädäntöä olisi ajantasaistettava ja sen määrää vähennettävä kumoamalla säädökset, joita ei enää sovelleta. Merkityksensä menettäneet säädökset olisi poistettava unionin säännöstöstä, jotta unionin lainsäädännön avoimuus ja oikeusvarmuus paranisivat. 

Komissio on useaan otteeseen poistanut vanhentunutta lainsäädäntöä unionin säännöstöstä. Tämä on useimmiten tehty julistamalla asianomaiset komission säädökset vanhentuneiksi. Hiljattain komissio julisti noin 250 maatalousalan säädöstä vanhentuneiksi
, ja lähiaikoina julistetaan vanhentuneiksi eräitä muita maatalousalan säädöksiä ja noin 60 säädöstä, jotka koskevat jalostettujen maataloustuotteiden kauppaa. 
Komissio pani merkille maataloustuotteiden jalostamisessa saatujen tavaroiden kauppaa koskevan neuvoston säädöksen, joka perustuu vuoden 1979 liittymisasiakirjan 43 artiklaan ja joka on käytännössä menettänyt merkityksensä mutta muodollisesti yhä voimassa. Komissiolla ei ole valtuuksia julistaa neuvoston antamia säädöksiä vanhentuneiksi. Oikeusvarmuuden vuoksi komissio ehdottaa, että neuvosto kumoaa tässä ehdotuksessa mainitun säädöksen. 

Tämä ehdotus koskee neuvoston asetuksen (ETY) N:o 3448/1980 kumoamista; kyseisellä asetuksella pantiin täytäntöön vuoden 1979 liittymisasiakirjan (Kreikan liittyminen Euroopan yhteisöön) 43 artikla, joka koskee perussopimuksen liitteeseen I kuulumattomiin jalostettuihin maataloustuotteisiin sovellettavaa kauppajärjestelmää. Asetuksella säädettiin siirtymätoimenpiteistä tällaisten liitteeseen I kuulumattomien tuotteiden kaupassa yhdeksän jäsenvaltion EY:n ja Kreikan välillä. Koska Kreikka on nyt täysivaltainen jäsen, kyseinen asetus on vanhentunut, ja se pitäisi kumota.

Tämä ehdotus on samanlainen kuin vanhentuneita maatalousalan säädöksiä koskeva ehdotus, joka sisältyy sääntely-ympäristön yksinkertaistamista koskevan komission strategian täytäntöönpanon yhteydessä hyväksyttyyn yksinkertaistamisohjelmaan, jota on äskettäin päivitetty – asiakirja KOM(2008) 712, vuoden 2009 komission lainsäädäntö- ja työohjelman liite 2.
Ehdotus:

NEUVOSTON ASETUS 

vuoden 1979 liittymisasiakirjan 43 artiklan täytäntöönpanosta asetusten (ETY) N:o 3033/80 ja (ETY) N:o 3035/80 soveltamisalaan kuuluviin tavaroihin sovellettavan kauppajärjestelmän osalta annetun asetuksen (ETY) N:o 3448/80 kumoamisesta 

EUROOPAN UNIONIN NEUVOSTO, joka

ottaa huomioon vuoden 1979 liittymisasiakirjan ja erityisesti sen 43 artiklan,

ottaa huomioon Euroopan komission ehdotuksen

sekä katsoo seuraavaa:

(1) Unionin lainsäädännön avoimuuden lisääminen on olennainen osa parempaa lainsäädäntöstrategiaa, jota unionin toimielimet soveltavat. Sen vuoksi on aiheellista poistaa sovellettavasta lainsäädännöstä säädökset, joilla ei ole enää todellista vaikutusta.

(2) Vuoden 1979 liittymisasiakirjan 43 artiklan täytäntöönpanosta asetusten (ETY) N:o 3033/80 ja (ETY) N:o 3035/80 soveltamisalaan kuuluviin tavaroihin sovellettavan kauppajärjestelmän osalta 22 päivänä joulukuuta 1980 annetussa neuvoston asetuksessa (ETY) N:o 3448/80
 säädettiin siirtymätoimenpiteistä liitteeseen I kuulumattomien tuotteiden kaupassa yhdeksän jäsenvaltion EY:n ja Kreikan välillä 1 päivän marraskuuta 1981 ja 31 päivän heinäkuuta 1982 välisenä ajanjaksona. Koska Kreikka on nyt täysivaltainen jäsen, kyseinen asetus on menettänyt merkityksensä ja siten vanhentunut, ja sen vuoksi se olisi poistettava sovellettavasta unionin säännöstöstä.

(3) Oikeusvarmuuden ja selkeyden vuoksi asetus (ETY) N:o 3448/80 olisi kumottava,

ON HYVÄKSYNYT TÄMÄN ASETUKSEN:

1 artikla

Kumotaan asetus (ETY) N:o 3448/1980. 

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä […] päivänä […]kuuta […].


Neuvoston puolesta


Puheenjohtaja

